Magazín o knihách

Sir Arthur Charles Clarke (* 16. december 1917)
2025-12-16
Sir Arthur Charles Clarke
(* 16. december 1917, Minehead – † 19. marec 2008, Kolombo)

Bol britský autor science-fiction, vynálezca a propagátor kozmonautiky. Spolu s Róbertom Heinleinom a Isaacom Asimovom sú nazývaní „Veľkou trojkou science fiction“.
Na základe jeho nápadu vznikli geostacionárne družice. S myšlienkou satelitu zaveseného na pevnom mieste na oblohe prišiel dávno pred vypustením prvej družice – už v roku 1945. Jeho najznámejšími dielami sú Vesmírna odysea, cyklus o Rámovi.

Jane Austenová (* 16. december 1775)
2025-12-16
Jane Austenová
(* 16. december 1775, Steventon, Hampshire, Anglicko – † 18. júl 1817, Winchester, Anglicko)

Bola anglická spisovateľka, zakladateľka moderného, tzv. „rodinného“ románu (domestic novel). Patrí medzi najvýznamnejšie anglické spisovateľky a klasické autorky rodinného románu. Jej knihy zachytávajú život vidieckej spoločnosti a predstavujú inteligentné, morálne pevné hrdinky, ktoré kontrastujú s povrchnosťou okolia. Medzi najznámejšie knihy Jane Austen patria román o spoločenských vzťahoch Pýcha a predsudok, jemne irónický Rozum a cit, prepracovaná štúdia charakterov Emma , rodinný príbeh Sídlo Mansfield či goticky ladené Opátstvo Northanger. Okrem toho napísala aj kratšie či nedokončené diela, ako strhujúci Lady Susan, nedokončený The Watsons a podnetný Sanditon. Knihy Jane Austen sú známe jemnou iróniou, presnou psychologickou kresbou postáv a hlbokým vhľadom do spoločenských vzťahov, a dodnes inšpirujú čitateľov aj divákov po celom svete.

Ján Smrek (* 16. december 1898)
2025-12-16
Ján Smrek
(* 16. december 1898, Zemianske Lieskové – † 8. december 1982, Bratislava)

Ján Smrek, vl. menom Ján Čietek, bol slovenský básnik, spisovateľ, redaktor, publicista, vydavateľ a organizátor kultúrneho života.
Písal pod pseudonymami ako Ilia Volžanin, Ilja Volžanin, Ján Čietek-Smrek, Ján Smrek, Janko Smrek, Larix a iné. Po otcovej smrti (1907) ho vychovávali v Modre v rodine evanjelický farára S. Zocha. Učil sa za obchodného pomocníka u S. Godru v Petrovci, kde začal aj písať poéziu. Po vypuknutí prvej svetovej vojny narukoval do Budapešti, ako vojak sa dostal do Istanbulu a ďalej až na Palestínsky front. Na Slovensko sa vrátil cez Odesu, Ukrajinu, Bukovinu, Halič a Budapešť až roku 1919. Absolvoval učiteľský ústav v Modre, potom 6 semestrov na evanjelickej teologickej fakulte v Bratislave, odkiaľ odišiel a stal sa redaktorom Slovenského denníka v Bratislave (1924). Roku 1925 sa stal redaktorom Národných novín v Martine. V období 1925 – 1937 založil a redigoval Edíciu mladých slovenských autorov (EMSA), ktorú v Prahe vydával Leopold Mazáč. Preto sa roku 1930 presťahoval do Prahy, kde založil literárnoumelecký mesačník Elán. Po rozbití Československa sa 1939 vrátil do Bratislavy, kde sa Elán stal časopisom Spolku slovenských spisovateľov. Pre protifašistické postoje v roku 1944 tlač časopisu úradne zastavili a obnovený bol na krátky čas o dva roky. Po roku 1948 Smrek ako básnik upadol do nemilosti. Založil Komornú knižnicu Elánu, ktorú viedol aj po jej prevzatí nakladateľstvom Slovenský spisovateľ v roku 1950.

Rómerov dom: Marek Vadas: Údolie
2025-12-15
15. 12. 2025 o 19:00-20:30, Rómerov dom, Bratislava

Marek Vadas: Údolie – krst knihy
Pozývame na slávnostnú premiéru novej knihy Mareka Vadasa ÚDOLIE v priestoroch Rómerovho domu v starej Bratislave.
Knihu uvedú do života Miroslava Vallová a Stanislav Vallo.
Úryvky z románu číta Juraj Hrčka.
Na záver zahrajú DJ’s Die Kartofelln.
Príbehy sa odohrávajú v africkej autokratickej krajine, kde vládne vojsko terorizuje časť civilného obyvateľstva. Vzdialenosť tu však nezohráva úlohu, pretože situácia je až prekvapivo podobná tej našej – a to nielen blízkosťou vojny, ale i snahou štátu obmedzovať občianske slobody. Vzájomne prepojené príbehy vyrozprávané taxikárovi v meste ležiacom na okraji konfliktu vychádzajú z reálnych faktov, zároveň sú tou najslovenskejšou knihou, akú Marek Vadas doteraz napísal.

Joseph Heller († 12. december 1999)
2025-12-12
Joseph Heller
(* 1. máj 1923, New York, New York, USA – † 12. december 1999, East Hampton)

Bol americký spisovateľ. Tematikou vojny nadväzuje na svojho predchodcu Ernesta Hemingwaya. Známy je vďaka svojmu satirickému románu Hlava XXII.

Alexandr Isajevič Solženicyn (* 11. december 1918)
2025-12-11
Alexandr Isajevič Solženicyn
(* 11. december 1918, Kislovodsk – † 3. august 2008 Moskva, Rusko)

Bol ruský spisovateľ, publicista, politický činiteľ a účastník 2. svetovej vojny. Medzi jeho najznámejšie diela patrí Súostrovie Gulag a Jeden deň Ivana Denisoviča.

Milan Rúfus (* 10. december 1928)
2025-12-10
Milan Rúfus
(* 10. december 1928, Závažná Poruba – † 11. január 2009, Bratislava)

Slovenský básnik, literárny historik, prekladateľ a esejista, najprekladanejší slovenský básnik do iných jazykov. Napísal o. i. Až dozrieme, Zvony, Kolíska, Chlapec maľuje dúhu, Modlitbičky, Studnička…

Alfred Bernhard Nobel († 10. december 1896)
2025-12-10
Alfred Bernhard Nobel
(* 21. október 1833, Štokholm, Švédsko – † 10. december 1896, San Remo, Talianske kráľovstvo)

Bol švédsky chemik, inžinier a patril k najvýznamnejším vynálezcom 19. storočia. Svojím závetom založil v súčasnosti najprestížnejšie ocenenie ľudskej činnosti v oblasti fyziky, chémie, literatúry, fyziológie alebo medicíny a mierotvorby, Nobelovu cenu.

Pistoriho palác: Krst knihy „Misia lásky“
2025-12-09
Pistoriho palác: Tamara Šimončíková Heribanová: Misia láska – krst knihy
9. 12. 2025 o 17:00, Pistoriho palác, Bratislava

Eva je druháčka, ktorej svet sa trošku rozpadá – ocko sa chce odsťahovať, mama je smutná, doma zostalo po rozvode ticho. No Eva má veľa predstavivosti, nádeje, najlepšieho kamaráta Jakuba a jeden tajný plán. Spoločne vymyslia odvážnu záchrannú akciu, ktorej cieľom je spojiť rodinu. Vďaka nezištnej pomoci detí z celého Slovenska a vytrvalosti sa ich misia začne meniť na zázrak.
V Pistoriho paláci na Vás čaká bohatý program – autorka Tamara Šimončíková predstaví obe knihy aj dojímavý príbeh ochranných bábik z Guatemaly. Čaká Vás krásna výstava kresieb ilustrátorky Petry Hilbert, zaujímavé rozprávanie autoriek oboch kníh a na záver hudobné prekvapenie! Moderuje Martina Kasarda.

Dušan Mitana (* 9. december 1946)
2025-12-09
Dušan Mitana
(* 9. december 1946, Moravské Lieskové – † 22. máj 2019, Bratislava)

Po skončení školy pracoval ako robotník, no neskôr, v roku 1965, pokračoval v štúdiu na filozofickej fakulte Univerzity Komenského v Bratislave, kde študoval žurnalistiku. Po roku štúdia však prestúpil na Vysokú školu múzických umení, kde študoval filmovú a televíznu dramaturgiu a pracoval v redakcii časopisu Mladá tvorba. Po skončení štúdia pracoval dva roky (1973 – 1974) ako redaktor literárneho časopisu Romboid. Od roku 1975 sa literatúre venuje profesionálne. Písal prózu, poéziu, eseje a venoval sa filmovej a televíznej scenáristike.

Cvernovka: To bol iba vtip s hosťami z Česka
2025-12-08
8. 12. 2025 o 18:00, Cvernovka, Bratislava

Cvernovka: Jasmína a Pavel Houdekovci: To bol iba vtip – uvedenie knihy
V Novej Cvernovke sa môžete stretnúť s manželskou dvojicou Jasmínou a Pavlom Houdekovcami z Modernej sebaobrany.
Táto v Česku veľmi populárna dvojica Vás naučí ako sa brániť ponižovaniu, slovnej šikane a zosmiešňovaniu, či znevažovaniu v osobnom živote aj v práci.
Navyše s exkluzívnou hostkou – prezidentkou Zuzanou Čaputovou. Moderuje Zuzana Kovačič Hanzelová.

Radnica v Pezinku: Literatúra v radnici: Príbeh je písanie s Veronikou Šikulovou
2025-12-08
8. 12. 2025 o 19:00, Radnica, Pezinok
Literatúra v radnici: Príbeh je písanie s Veronikou Šikulovou

Pozývame na stretnutie v kaviarni a vinárni Radnica o nových aj starých knihách s Veronikou Šikulovou.
Hosťom bude netradične Veronika Šikulová, ktorá zvyčajne sedáva na stoličke moderátorky a kto iný by mal moderovať takúto diskusiu ako Dado Nagy.
Vstup je zdarma. ODPORÚČAME VYTVORIŤ SI REZERVÁCIU, početmiest je obmedzený!

Ján Smrek († 8. december 1982)
2025-12-08

Ján Palárik († 7. december 1870)
2025-12-07
Ján Palárik (* 27. apríl 1822, Raková – † 7. december 1870, Majcichov)

Písal pod pseudonymami Beskydov, Ján Beskydov, Paliarik Ján. Bol slovenský katolícky kňaz, spisovateľ, dramatik, publicista a organizačný pracovník. Spolu s Jánom Chalupkom a Jonášom Záborským patrí k najvýznamnejším predstaviteľom slovenskej drámy 19. storočia. Po prvých dielach – brožúre Ohlas pravdy v záležitosti spisovné reči slovenské (1852) a preklade mravoučných a náboženských poviedok nemeckého autora Christopha von Schmida (1768 – 1854) Spisy pre mládež (1855 – 1856) – svoje prvé významné dielo napísal počas pobytu v Budapešti. Bola ním divadelná hra Inkognito (1858). Hru napísal ešte rok predtým pod názvom Slovenský kosec. V uvedenom roku bola vydaná v almanachu Concordia no už pod súčasným názvom. Tu po prvý raz použil svoj pseudonym Beskydov, ktorý si zvolil podľa názvu pohoria Beskydy, čím poukázal na lásku k rodným Kysuciam (Beskydy zasahujú do oblasti Kysúc). V máji 1859 mala hra premiéru vo vtedajšej Nemeckej Ľupči (dnes Partizánska Ľupča). O dva roky nato napísal hru Drotár, ktorá mala svoju premiéru ochotníckym súborom v rodnej Rakovej 11. apríla 1860. Posledným dielom, napísaným v Budapešti, bola veselohra Zmierenie alebo Dobrodružstvo pri obžinkoch (1862). Premiéra tejto hry bola v septembri toho istého roka v Trnave.

Daniel Hevier (* 6. december 1955)
2025-12-06
Daniel Hevier (* 6. december 1955, Bratislava)

Je slovenský básnik, prozaik, dramatik, scenárista, textár, výtvarník a autor literatúry pre deti a mládež. Dva roky bol redaktorom literárnej redakcie Československého rozhlasu v Bratislave. V rokoch 1982 – 1989 bol profesionálnym spisovateľom v slobodnom povolaní, neskôr sa stal šéfredaktorom vydavateľstva Mladé letá. V roku 1992 založil vlastné vydavateľstvo Hevi, v ktorom vydal vyše sto kníh. Spoluzakladal aj vydavateľstvo Buvik, zamerané na vydávanie kníh pre najmenšie deti. Okrem toho sa venuje výtvarnému umeniu, interpretácii vlastných piesní, autorskému divadlu a je aj priekopníkom tvorivého písania na Slovensku, vedie početné workshopy a e-learningové tvorivé písanie online.

Alexandre Dumas († 5. december 1870)
2025-12-05
Alexandre Dumas (* 24. júl 1802, Villers-Cotterêts, Francúzske kráľovstvo – † 5. december 1870, Puys, Seine-Maritime, Francúzske cisárstvo)

Alexandre Dumas starší, vlastným menom Thomas Alexandre Davy de La Pailleterie bol francúzsky spisovateľ, prozaik a dramatik obdobia romantizmu.[1] Bol synom generála a vnukom francúzskeho markíza a kreolky z francúzskej kolónie Santo Domingo (dnes Haiti). Preslávil sa najmä dobrodružnými historickými románmi. Veľa jeho diel viacnásobne dostalo filmovú podobu. Úspešný románopisec a dramatik bol v kruhoch parížskej bohémy povestný svojou telesnou silou a bujnou povahou. Tieto povahové črty sa odrazili v jeho viacerých obľúbených literárnych postavách (silácke kúsky Porthosa a i.).

Martinus: Julie Caplinová – beseda a autogramiáda
2025-12-04
4. 12. 2025 o 16:30, Martinus Obchodná, Bratislava

Julie Caplinová – beseda a autogramiáda
Sme veľmi radi, že svetová autorka romantických príbehov Julie Caplinová prijala pozvanie a v decembri zavíta do kníhkupectva Martinus na Obchodnej ulici v Bratislave! Tešiť sa môžete na besedu s autorkou, autogramiádu a uvedenie novej vianočnej knihy!
Aby Julie Caplinová stihla podpísať vaše knihy, autogramiáda bude limitovaná na 2 knihy na osobu. Ďakujeme za pochopenie a tešíme sa na vás!

Rómerov dom: Zviera, ktoré teda som
2025-12-04
4. 12. 2025 o 19:00, Rómerov dom, Bratislava

Zviera, ktoré teda som – diskusia o knihe
Kniha Zviera, ktoré teda som (Iris, 2025) od francúzskeho filozofa Jacquesa Derridu je priekopníckou knihou v oblasti zvieracej etiky. Je jedným z prvých diel, ktoré sa venuje zvieracej etike. Zviera je tu definované ako Iný, ako etický subjekt. Autor diela tu ale sám seba definuje ako zviera, konkrétne ako autobiografické zviera. Derrida sa tu venuje dekonštrukcii diskurzu o zvieratách od Aristotela, Porfyria, Descartesa po Lacana. Knihu z francúzštiny preložila Alžbeta Kuchtová z Filozofického ústavu SAV. Z Derridových diel boli doposiaľ preložené len tri diela do slovenčiny, ide teda o jedinečnú udalosť v oblasti prekladu. Diskusie sa okrem prekladateľky zúčastnia aj prof. Bednárová a doc. Truhlářová z Ústavu svetovej literatúry SAV.

Pistoriho palác: Julia Sherwood a Richard Pupala: The Book of Bratislava
2025-12-04
4. 12. 2025 o 19:00, Pistoriho palác, Bratislava

The Book of Bratislava: Julia Sherwood a Richard Pupala – uvedenie knihy
Antológia je súčasťou edície Reading the City, ktorá ponúka literárne „mapy“ miest prostredníctvom krátkych príbehov. Desať autorov v poviedkach tematizuje jedno mesto a odhaľuje pritom jeho historické vrstvy, subkultúry a tajomstvá.
Zostavovatelia – Julia Sherwood a Radoslav Passia – predstavia proces výberu autorov, tematické zameranie antológie a spolu s autormi predebatujú otázky toho, ako literatúra dokáže „čítať mesto“ a čo to pre Bratislavu znamená.
Ukážky z poviedok Barbory Hrínovej a Richarda Pupalu zaznejú v podaní Evy Gribovej a Juraja Hrčku.

Ján Kostra (* 4. december 1910)
2025-12-04
Ján Kostra (* 4. december 1910, Turčianska Štiavnička – † 5. november 1975, Bratislava)

Ján Kostra písal pod pseudonymami Ján Medník, Ján Robur, Kristián Benko [spoločný pseudonym s Kristou Bendovou] a i.). Bol slovenský básnik, maliar, esejista, prekladateľ a autor literatúry pre deti a mládež. Bol manželom spisovateliek Kristy Bendovej a Hany Ponickej.
Bol členom Detvana – spolku slovenských vysokoškolských študentov v Prahe. Pôsobil ako redaktor Slovenského rozhlasu v Prešove a v Bratislave (1938 – 1942), kde pokračoval aj po oslobodení až do roku 1949. V rokoch 1952 – 1953 bol redaktorom Kultúrneho života a úradujúcim podpredsedom Zväzu slovenských spisovateľov. Takmer po celý život sa venoval aj výtvarnej tvorbe, písal eseje aj o výtvarnej tvorbe (napríklad, o Ľ. Fullovi). Básnická zbierka Ave Eva (1943) vyšla s jeho vlastnými ilustráciami.

DOMEC: Hovoriace mačky Ďura Haraburdu: Juraja Raýmana
2025-12-03
3. 12. 2025 o 18:00, DOMEC – Denné nízkoprahové centrum, Bratislava

Ako sa rozprávať s deťmi o ľuďoch bez domova: Juraj Raýman – uvedenie knihy
Vydavateľstvo Slovart a OZ Vagus vás pozývajú na uvedenie novej detskej knihy Hovoriace mačky Ďura Haraburdu od Juraja Raýmana. Uvedenie bude spojené s diskusiou o tom, ako sa s deťmi rozprávať o ľuďoch bez domova. Novinka Juraja Raýmana nie je len obyčajnou knihou pre deti. Tak, ako sú čitatelia a čitateľky pri jeho tvorbe zvyknutí, aj v tentoraz má jeho príbeh hlbší presah. Kniha Hovoriace mačky Ďura Haraburdu je o potrebe nepotrebného, o tom, čo má a nemá naozajstnú hodnotu a o tom, že pozerať sa na svet zo správneho uhla je niekedy veľké umenie. Okrem troch mačacích kamarátov je v nej ústredným motívom téma ľudí bez domova. Autor nám pripomína, že hovoriť o nich s najmenšími by nemalo byť tabu.

Knižnica P. O. Hviezdoslava v Prešove: Dávid Dziak: Po stopách poézie pre deti
2025-12-02
2. 12. 2025 o 17:00, Knižnica P. O. Hviezdoslava v Prešove

Krst knihy PO stopách poézie pre deti v Prešove: Dávid Dziak – krst knihy
Srdečne vás pozývame na slávnostný krst novej knihy Po stopách poézie pre deti, ktorú vydalo Slovenské literárne centrum. Podujatie sa uskutoční 2. decembra 2025 o 17:00 v priestoroch Knižnice P. O. Hviezdoslava v Prešove.
Hosťom podujatia bude autor a zostavovateľ knihy Dávid Dziak, ktorý priblíži svoju cestu za detskou poéziou a prezradí viac zo zákulisia vzniku publikácie.Moderuje: Kristína Soboň.
Knihu famózne ilustroval a dizajnovo upravil Peter Ličko, ktorého vizuálne riešenie posúva poetickosť knihy do ďalšej dimenzie.

Jozef Ignác Bajza († 1. december 1836)
2025-12-01
Jozef Ignác Bajza (* 5. marec 1755, Predmier – † 1. december 1836, Bratislava)

Bol katolícky farár, spisovateľ, autor satír a epigramov, autor prvého románu v slovenčine. Pochádzal zo zámožnejšej gazdovskej rodiny. Od roku 1777 študoval za katolíckeho kňaza v Pázmáneu vo Viedni, kde sa dostal pod vplyv tzv. viedenskej školy náboženských a cirkevných reformátorov. Po vysviacke v roku 1780 sa stal kaplánom v Ostrihome, o tri roky dostal faru v Dolnom Dubovom, kde pôsobil viac ako dvadsať rokov. Tam napísal a vydal takmer všetky svoje literárne diela.
Prvé Bajzovo tlačou vydané dielo René Mláďenca Príhodi a Skúsenosťi (René mládenca príhody a skúsenosti), ktorého prvý diel vyšiel v roku 1784, je zároveň aj prvým slovenským románom. Dôležitá je v ňom Predmlúva, kde autor odôvodňuje nevyhnutnosť pestovať a zušľachťovať slovenský jazyk prostredníctvom kníh. Druhý diel mal veľmi podobný osud ako Bajzova prvá básnická zbierka Rozličné verše. Cirkevná cenzúra, ktorá ho označila za „na mnohých miestach pohoršujúce dielo“ zastavila jeho tlačenie. Zachovali sa z neho len dva nedotlačené exempláre.

Rómerov dom: Veronika Rácová a Ivana Hostová: Bezprestania prúdiť ďalej
2025-12-01
1. 12. 2025 o 18:00, Rómerov dom, Bratislava

Bezprestania prúdiť ďalej – Veronika Rácová a Ivana Hostová – uvedenie knihy a diskusia
Kniha Bezprestania prúdiť ďalej vyšla v SLC, v edícii Hľadanie súčasnosti. Sú v nej obsiahnuté odborné príspevky Ivany Hostovej, Zoltána Rédeya, Jaroslava Šranka, Petra Zajaca, Viliama Nádaskaya, Evy Urbanovej a Jána Gavuru. Kniha je obohatená o básne, osobné spomienky, výberovú personálnu bibliografiu a Kalendárium Ivana Štrpku. Konferencia a večerný program s diskusiami, koncertom a sprievodnou výstavou, na ktoré publikácia nadväzuje, sa uskutočnili 19. septembra 2024. Podujatie na FF UK pripravili editorky knihy Veronika Rácová a Ivana Hostová.
Diskusia o knihe Bezprestania prúdiť ďalej predstaví mnohovrstevný pohľad na tvorbu Ivana Štrpku a Osamelých bežcov. Publikácia, ktorá vznikla z rovnomenného podujatia a vedeckej konferencie, spája hlasy básnikov, kritičiek i priateľov, od reflexií hermovskej chôdze, modrých vrchov a blikajúcich
stanov po osobné spomienky a nové básne. O knihe sa spolu s Ivanom Štrpkom budú zhovárať jej editorky Veronika Rácová a Ivana Hostová, dizajnér knihy Boris Meluš a za vydavateľstvo, Slovenské literárne centrum, Dana Podracká. Diskusiu bude moderovať Jozef Mikloš.

Mark Twain (* 30. november 1835)
2025-11-30
Mark Twain (* 30. november 1835, Florida, Missouri, USA – † 21. apríl 1910, Redding, Connecticut, USA)

Vlastným menom Samuel Langhorne Clemens bol americký spisovateľ, satirik a humorista. Svojho času patril medzi najpopulárnejšie americké celebrity. William Faulkner ho označil za prvého skutočného amerického spisovateľa.
Preslávil sa najmä knihami Dobrodružstvá Toma Sawyera a Dobrodružstvá Huckleberyho Finna, Princ a žobrák či Listy zo Zeme.

Clive Staples Lewis (* 29. november 1898)
2025-11-29
Clive Staples Lewis (* 29. november 1898, Belfast, Írsko – † 22. november 1963, Oxford, Anglicko)

Je známy ako C. S. Lewis a používajúci prezývku „Jack“. Bol to írsky spisovateľ, básnik, akademik, literárny kritik, esejista, laický teológ a významný kresťanský apologéta, i jeden z najúspešnejších autorov fantasy.
Jeho najpopulárnejším fantasy dielom preloženým 48 jazykov je sedemdielna séria fantasy pre deti Kroniky Narnie.

Alberto Moravia (* 28. november 1907)
2025-11-28
Alberto Moravia
(* 28. november 1907, Rím, Taliansko – † 26. september 1990, Rím)

Bol taliansky spisovateľ. Tvoril poviedky, romány a scenáre a zaoberal sa novinárskou činnosťou.
Bol prenasledovaný Mussoliniho režimom a neskôr aj povojnou talianskou cenzúrou. Kritika ho zaraďuje medzi najvýznamnejších románopiscov talianskej literatúry 20. storočia.
Medzi jeho najznámejšie diela patria Rimanka a Vrchárka.

Martinus: Jakub Filo: Slobodné Hlavné
2025-11-28
28. 11. 2025 o 18:00, Martinus Obchodná, Bratislava

Martinus – Slobodné Hlavné – diskusia s Jakubom Filom
Akú cenu má sloboda v krajine, kde demokracia visí na vlásku? Pozývame vás na knižnú besedu s novinárom a spisovateľom Jakubom Filom, autorom novej spoločensko-politickej dystópie Slobodné Hlavné. Príďte diskutovať o aktuálnych témach slobody, spoločenského rozdelenia a úlohy novinárov v dnešnom svete.

Martinus: Slávnostné odovzdávanie Ceny René 2025
2025-11-27
27. 11. 2025 o 18:00 – 19:00, Martinus Obchodná, Bratislava

Slávnostné odovzdávanie Ceny René 2025
Pozývame vás na vyhlásenie laureáta alebo laureátky deviateho ročníka Ceny René.
Ktoré knihy sú nominované?
Martin Hlavatý – Páv, Kripel a Predseda (Vydavateľstvo FAMA art)
Márius Kopcsay – Dedo Lužko (Vydavateľstvo KK Bagala)
Vanda Rozenbergová – Mágovia vedia viac (Vydavateľstvo Slovart)
Alexandra Salmela – 56, či? (Vydavateľstvo Aspekt)
Víťo Staviarsky – Motýľovci (Vydavateľstvo Staviarsky production, s.r.o.)
Podujatím bude sprevádzať Monika Nagyová.
Vstup je voľný.
Cena René je prvou literárnou cenou na Slovensku, o ktorej rozhodujú študenti a študentky vybraných slovenských gymnázií a stredných škôl. Cena má priblížiť súčasnú domácu prózu mladšej generácii, učiť čitateľov a čitateľky chápať a interpretovať literárny text, argumentovať, obhajovať svoje názory a rozvíjať kritické myslenie.

Aupark: Lucia Lackovičová: Za horizontom udalostí
2025-11-27
27.11.2025, Panta Rhei, Aupark, Bratislava

Uvedenie knihy Lucia Lackovičová: Za horizontom udalostí. Temná mozaika
Moderuje Dado Nagy
